หมุนรอบโลก
แบร์รี ไอเชนกรีน นักเศรษฐศาสตร์ชื่อดังกล่าวในระหว่างงานประชุมที่เมืองดาวอส ประเทศสวิตเซอร์แลนด์ ว่า
26 ม.ค. 2556

แบร์รี ไอเชนกรีน นักเศรษฐศาสตร์ชื่อดังกล่าวในระหว่างงานประชุมที่เมืองดาวอส ประเทศสวิตเซอร์แลนด์ ว่า 
วิกฤตหนี้ของกลุ่มยูโรโซนจะกลับมาเป็นปัญหาได้อีกครั้งอย่างไม่ยากนัก เนื่องจากปัญหาต่างๆ ยังไม่ได้รับการแก้ไขแม้แต่น้อย ซึ่งปัญหาหนี้ของทั้งรัฐบาลชาติสมาชิกยูโรโซนและหนี้ของภาคธนาคารจะกลับมาร้อนแรงอีกครั้งในปีนี้ ทั้งนี้ท่าทีดังกล่าวมีขึ้นหลังจากที่บรรดาเจ้าหน้าที่ระดับสูงของยูโรโซนประกาศความเชื่อมั่นว่าปัญหาของกลุ่มผ่านพ้นจุดวิกฤตที่สุดไปแล้ว 
บริษัท อาร์เซเลอร์ มิตตัล ผู้ผลิตเหล็กรายใหญ่ของโลก ประกาศเตรียมปิดโรงงาน 6 แห่งในแคว้นลีจ ทางตะวันออกของเบลเยียม ซึ่งจะทำให้ต้องลดจำนวนพนักงานลง 1,300 ตำแหน่ง เนื่องจากความต้องการเหล็กที่ลดลงในหลายประเทศทั่วยุโรป การประกาศครั้งนี้ส่งผลให้นายกรัฐมนตรีเอลิโอ ดิ รุโป ของเบลเยียม ต้องนัดหารือกับ ลักษมี มิตตัล ประธานบริษัท อาร์เซเลอร์ มิตตัล อีกครั้งระหว่างการประชุมเวิลด์ อีโคโนมิก ฟอรัม เพื่อให้ทางบริษัทเปลี่ยนใจยกเลิกแผนปิดโรงงาน
กระทรวงการคลังอังกฤษ เปิดเผยเมื่อวันที่ 25 ม.ค.ที่ผ่านมา ว่า อัตราการเติบโตทางเศรษฐกิจของอังกฤษในไตรมาสสุดท้ายของปีที่แล้วติดลบ 0.3% ซึ่งมากกว่าที่คาดการณ์ไว้ที่ 0.1% จากผลพวงของภาคธุรกิจที่ย่ำแย่และการผลิตน้ำมันที่ลดลง ทำให้อังกฤษเสี่ยงที่จะเข้าสู่ภาวะถดถอยได้ถ้าหากการเติบโตในไตรมาสปัจจุบันนี้ยังติดลบต่อเนื่องเป็นไตรมาสที่ 2 และยังนับเป็นข่าวร้ายสำหรับรัฐบาลอังกฤษที่เพิ่งออกโรงปกป้องมาตรการรัดเข็มขัดลดรายจ่ายทางการคลัง